กรมเจรจาการค้าระหว่างประเทศ เตรียมเปิดโครงการ โคนมไทยก้าวไกล ขยายตลาดส่งออกด้วย FTA ปีที่ 4 ติวเข้มสหกรณ์โคนม
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ในเดือนมิถุนายนนี้ กรมฯ จะเชิญชวนสหกรณ์โคนมและผู้ประกอบการนมโคแปรรูปจากทั่วประเทศ สมัครเข้ารับการคัดเลือกเข้าร่วมโครงการ โคนมไทยก้าวไกล ขยายตลาดส่งออกได้ด้วย FTA ปี 4 โดยผู้ผ่านการคัดเลือก 20 ราย จะได้เข้าติวเข้มกลยุทธ์การตลาดในจีนการสร้างแบรนด์ กฎระเบียบทางการค้าในจีน ขั้นตอนการนำเข้าสินค้าโคนมในจีน และเทคนิคการทำตลาดออนไลน์จากวิทยากรที่มีความเชี่ยวชาญและประสบการณ์ตรงในการทำตลาดจีน หลังจากนั้นจะคัดเลือกผู้ประกอบการให้เหลือ 5 ราย เพื่อร่วมกิจกรรมจับคู่ธุรกิจแบบออนไลน์กับผู้นำเข้าชาวจีน ตลอดจนร่วมกิจกรรม Live Sale หรือขายสดตรงออนไลน์ผ่านแพลตฟอร์มยอดนิยมของจีน เพื่อกระตุ้นยอดจำหน่ายและสร้างการจดจำสินค้าของไทย ซึ่งจะช่วยสร้างโอกาสในการขยายตลาดไปจีนให้กับผู้ประกอบการโคนมของไทยที่เข้าร่วมโครงการ โดยคาดว่าจากความร่วมมือครั้งนี้จะผลักดันไทยให้เป็นศูนย์กลางการผลิตและการส่งออกนมโคและผลิตภัณฑ์นมโคแปรรูปในภูมิภาคอาเซียนและสามารถส่งออกไปตลาดอาเซียน ฮ่องกงและจีน โดยใช้ประโยชน์จากความตกลงการค้าเสรี (FTA) ได้    สำหรับความตกลงการค้าเสรี FTA ที่ไทยทำกับอาเซียน ฮ่องกง และจีน ได้ลดภาษีศุลกากรที่เก็บจากนม และผลิตภัณฑ์นมโคแปรรูปที่ส่งออกจากไทยเหลือ 0% ดังนั้นจึงเป็นโอกาสของผู้ประกอบการโคนมไทยที่จะรุกตลาดประเทศเพื่อนบ้านซึ่งเป็นกลุ่มผู้บริโภคที่มีกำลังซื้อสูง มีความต้องการผลิตภัณฑ์นมที่มีคุณภาพให้กับเด็กและคนในครอบครัว โดยปัจจุบันไทยเป็นประเทศผู้ส่งออกสินค้านมและผลิตภัณฑ์นมอันดับ 1 ในอาเซียน และเป็นอันดับที่ 7 ของโลก โดย 3 เดือนแรกของปี 2564 ไทยส่งออกสินค้านมและผลิตภัณฑ์นมสู่ตลาดโลก มูลค่า 141.8 ล้านเหรียญสหรัฐ เพิ่มขึ้นร้อยละ 1.6 จากช่วงเดียวกันของปีก่อน